อย่าเพิ่งเหลิง
*สถานการณ์ของตลาดหุ้นไทยลิงโลดไม่แพ้ชาติใดในโลก เป็นผลมาจากความเชื่อเรื่องการฟื้นตัวในช่วงเดือนมกราคมเป็นไปตามการคาดหวังกันเอาไว้ตั้งแต่ท้ายปีและเป็นปัจจัยที่จะเอื้อต่อการเก็งกำไรในตลาดหุ้นอีกรอบ ถือเป็นเหตุการณ์ที่น่าจะเข้ามาสร้างสีสันให้กับผู้เล่นได้ในระยะหนึ่ง แต่ “โมนิก้า” มองว่าหลังจากทุกอย่างซาลงหุ้นจะถูกสะท้อนออกมาจากปัจจัยพื้นฐานเจ้าค่ะ
2 ม.ค. 2563

เจาะกระดาน : โมนิก้าและทีมงาน
*สถานการณ์ของตลาดหุ้นไทยลิงโลดไม่แพ้ชาติใดในโลก เป็นผลมาจากความเชื่อเรื่องการฟื้นตัวในช่วงเดือนมกราคมเป็นไปตามการคาดหวังกันเอาไว้ตั้งแต่ท้ายปีและเป็นปัจจัยที่จะเอื้อต่อการเก็งกำไรในตลาดหุ้นอีกรอบ ถือเป็นเหตุการณ์ที่น่าจะเข้ามาสร้างสีสันให้กับผู้เล่นได้ในระยะหนึ่ง แต่ “โมนิก้า” มองว่าหลังจากทุกอย่างซาลงหุ้นจะถูกสะท้อนออกมาจากปัจจัยพื้นฐานเจ้าค่ะ
*แต่ถ้าหากถามว่าดัชนีวิ่งขึ้นมาปิดที่ 1,595.82 จุด บวกไป 15.98 จุด ด้วยมูลค่าการซื้อขาย 5.45 หมื่นล้านบาท “โมนิก้า” รู้สึกแฮปปี้เอ็นดิ้งบ้างไหม เดี๊ยนขอตอบแบบแทงกั๊กว่าเป็นเพียงความรู้สึกแค่สั้น ๆ เท่านั้น! เพราะการเคลื่อนไหวมันยังน่าเป็นห่วงเหมือนกับที่ประเมินไว้ก่อนหน้านี้ และเรื่องนี้เป็นเพียงแค่มันนี่เกมที่เกิดขึ้นซ้ำแล้วซ้ำเล่า ใครจับจังหวะของข่าวสารได้ก่อน คนนั้นฟันกำไรเข้ากระเป๋าเพียบ ส่วนคนที่มองเกมไม่ออกคงต้องลุ้นอีกเยอะนะจะบอกให้
*ด้วยเหตุนี้ถึงอยากให้แฟนคลับเข้าใจด้วยว่า สุดท้ายเรื่องจะจบลงตรงที่ผลประกอบการ หากตัวเลขซัพพอร์ตการทะยานขึ้นของหุ้น รับรองหุ้นวิ่งระเบิดระเบ้อ หากตัวเลขไม่ซัพพอร์ตการทะยานขึ้นของหุ้น รับรองหุ้นรูดถลาอย่างรวดเร็ว ซึ่งเหมือนกับเหตุการณ์ที่เกิดมาแล้วหลายครั้งหลายครา หลังจากที่หุ้นวิ่งกระฉูดได้ประเดี๋ยวประด๋าวก็เป็นอันต้องรูดลงมาทุกครั้งไป มันถือว่าเป็นผลพวงของการเล่นหุ้นแบบฝืนธรรมชาติยังไงล่ะเจ้าคะ
*อย่างในรายของ KCE ถือเป็นการฉายภาพในสิ่งที่ “โมนิก้า” พูดได้ชัดที่สุด การที่หุ้นถูกถล่มลงมากองที่ 23.20 บาท ลบไป 1.30 บาท หรือลงไป 5.31% ด้วยมูลค่าการซื้อขาย 1.01 พันล้านบาท แรงขายที่มีออกมาอย่างคับคั่งถือเป็นเรื่องที่อธิบายได้อย่างสมเหตุสมผลที่สุดหลังจากก่อนหน้านี้หุ้นวิ่งกระฉูดแบบโนสนโนแคร์ปัจจัยด้านพื้นฐาน การจะถูกสาดทำกำไรเมื่อหุ้นขึ้นไปถึงจุดอิ่มตัวถึงไม่ใช่เรื่องแปลกเจ้าค่ะ
*ด้านหุ้น LH ราคาทะยานขึ้นมาปิดที่ระดับ 10.10 บาท บวกไป 0.30 บาท หรือขึ้นไป 3.06% ด้วยมูลค่าการซื้อขาย 553.05 ล้านบาท เหตุผลของการขึ้นรอบนี้ไม่มีอะไรให้ต้องคิดนอกจากผลงานไตรมาส 4/2562 จะออกมาสวยหรู ทำเอาเหล่ามิตรรักแฟนคลับหน้าชื่นตาบานขยันขยับนิ้วเคาะขวารัว ๆ เพราะนอกจากพื้นฐานดูดีแล้วยังมีปันผลที่ดึงดูดความน่าสนใจได้อีกน่ะซิเจ้าคะ
*ไหน ๆ เม้าท์ถึงหุ้นที่มีเรื่องซื้อ ๆ ขาย ๆ เกิดขึ้นทั้งที “โมนิก้า” ขอเม้าท์ถึงหุ้น SPALI สักหน่อย หลังจากเห็นแรงซื้อมีเข้ามาอย่างทะลักทะลวงลากหุ้นขึ้นไปปิดที่ระดับ 18.80 บาท บวกไป 0.90 บาท หรือขึ้นไป 5.03% ด้วยมูลค่าการซื้อขาย 611.92 ล้านบาท การที่หุ้นมีการเคลื่อนไหวในลักษณะนี้ทำให้มีมุมมองบวกมากขึ้น เพราะการปิดได้ในระดับสวยหรูแบบนี้…บอกได้ทันทีว่านี่เป็นจังหวะของการทยอยสะสมก่อนหุ้นจะวิ่งต่อทราบแล้วเปลี่ยน!
*เปิดตัวสวยขานรับศักราชใหม่สำหรับในรายของ IRPC ที่วานนี้วิ่งปรู๊ดปร๊าดขึ้นไปปิดที่ระดับ 3.94 บาท บวกไป 0.26 บาท หรือขึ้นไป 7.07% ด้วยมูลค่าการซื้อขาย 1.86 พันล้านบาท จากที่ก่อนหน้านี้ราคาหุ้นปรับตัวลงลึกตอบรับปัจจัยลบผลงานไตรมาส 3 ไปหมดแล้ว ต่อจากนี้คงได้เห็นราคาหุ้นผงกหัวขึ้นกับเขาบ้างเสียที จากแนวโน้มผลการดำเนินงานไตรมาส 4 ที่กูรูฟันธงว่าจะเริ่มฟื้นตัวอย่างแข็งแกร่งขานรับราคาน้ำมันดิบที่ปรับตัวขึ้นแรงยังไงล่ะจ๊ะ
*เช่นเดียวกับในรายของ ESSO ยังคงวิ่งแรงอย่างต่อเนื่อง ถือเป็นหุ้นที่พรายกระซิบเม้าท์ถึงอยู่บ่อย ๆ บวกกับสเต็ปการวิ่งขึ้นในรอบนี้จึงกลายเป็นหุ้นที่ “โมนิก้า” ต้องคอมเมนต์ถึง เพราะถึงแม้ราคาประเมินที่โบรกฯ ใหญ่ ๆ ให้ไว้จะมี Upside จำกัด แต่เมื่อส่องดูด้านพื้นฐานแล้วยังถือว่าเป็นหุ้นอีกตัวที่น่าจับตามอง การที่หุ้นวิ่งขึ้นมาปิดที่ระดับ 9.25 บาท บวกไป 0.60 บาท หรือขึ้นไป 6.94% ด้วยมูลค่าการซื้อขาย 436.83 ล้านบาท จึงไม่ใช่เรื่องที่ต้องแปลกใจเจ้าค่ะ
*แวะมาที่ AOT ราคาเริ่มขยับขึ้นรอบใหม่มาปิดที่ระดับ 75.25 บาท บวกไป 1.00 บาท หรือขึ้นไป 1.35% ด้วยมูลค่าการซื้อขาย 862.36 ล้านบาท ถือเป็นหุ้นอีกหนึ่งตัวที่ได้แรงหนุนจากบรรดาเซียนหุ้นมากหน้าหลายตา แถมยกขึ้นหิ้งให้เป็นหุ้นน่าสนใจลงทุนปี 2563 จากการท่องเที่ยวที่เริ่มฟื้นตัวทำให้พื้นฐานน่าสนใจขึ้นมาทันที ฟากราคาหุ้นมีโอกาสทะยานหาเป้า 85 บาทแน่นอนเจ้าค่ะ
*ปิดท้ายกันที่ IVL เป็นหุ้นอีกหนึ่งตัวที่วิ่งแรง วานนี้ไต่ขึ้นมาปิดที่ระดับ 36.25 บาท บวกไป 1.25 บาท หรือขึ้นไป 3.57% ด้วยมูลค่าการซื้อขาย 2.06 พันล้านบาท ด้านพื้นฐานของปี 2563 ยังถือว่ามีปัจจัยหนุน แต่สำหรับสัญญาณเทคนิคแล้วยังหืดขึ้นคอ “โมนิก้า” ขอเตือนไว้นิดว่าราคาหุ้นจะยังคงอยู่ในวังวนเดิมไปอีกสักพักหากใครใจไม่แข็งพอ การยั้งมือยั้งใจอาจเป็นสิ่งที่ดีกว่าเจ้าค่ะ